SPOROČILO ZA JAVNOST

ZA TAKOJŠNJO OBJAVO

**Premiera v Operi in Baletu SNG Maribor**

**Praizvedba opere Roberta Mračka *Mož, ki je ukrotil strelo*: *Genialni izumi Nikole Tesle***

**MARIBOR, 16. OKTOBER – Opera in Balet Slovenskega narodnega gledališča Maribor bosta v četrtek, 17. oktobra 2024, v Dvorani Ondine Otta Klasinc uprizorila praizvedbo opere Roberta Mračka *Mož, ki je ukrotil strelo: Genialni izumi Nikole Tesle* pod taktirko Iztoka Kocena v režiji Jakija Jurgca.Slovenska operna noviteta je namenjena tako učencem zadnje triade osnovnih šol kot tudi srednješolcem, v zaporedju desetih prizorov prikazuje ključna življenjska obdobja bržkone enega najslavnejših znanstvenikov in izumiteljev modernega časa, Nikole Tesle.**

Skladatelj in libretist Robert Mraček se je pri ustvarjanju opere, ki prinaša pomembno didaktično in duhovno sporočilo pravzaprav vsem generacijam poslušalstva, ne le mladim, oprl na lastno raziskovanje Teslovega življenja in eksperimentalnega dela na področju elektromagnetizma, pri čemer je želel izpostaviti predvsem pasti, ki jih prinaša napredek, in nerazumevanje genija, čigar ideje sta kapital in neoliberalna družba zlorabila za lastne koristi, ne pa za splošno dobrobit človeštva in našega planeta.

*»Opera, posvečena briljantnemu Nikoli Tesli, ne prinaša le zgodbe o njegovih izumih, ampak tudi o njegovem neizmernem hrepenenju po napredku in premikanju mej mogočega. Tesla, ki je svetu prinesel radio, izmenični tok in številne druge izume, bo na odru zaživel skozi glasbo, čustva in vizualne čarovnije, ki bodo občinstvo popeljale v srce njegovega genija. Tukaj ne gre zgolj za znanstveno potovanje, temveč za globoko čustveno izkušnjo, ki prikazuje človeka, ki je spremenil svet,«* pravi skladatelj Robert Mraček. Dodaja: *»Ideja za pisanje opere o Nikoli Tesli se mi je porodila, ko sem razmišljal o njegovi neverjetni viziji. Tesla ni bil le briljanten znanstvenik, temveč resničen vizionar, ki je v prihodnosti videl svet, kakršnega si večina ljudi ni mogla niti predstavljati. Njegova neutrudna radovednost, želja po inovacijah in vztrajnost v iskanju odgovorov so me globoko navdihnili. S to opero sem želel ujeti Teslovo pot – ne samo njegove znanstvene dosežke, ampak tudi njegovo notranjo moč, sanje in čustveno življenje, ki je tesno prepleteno z njegovimi odkritji.«*

Glasbena govorica opere, v kateri igrajo pomembno vlogo tudi številni vizualni efekti, tako s svojimi izvirnimi glasbenimi kodi v obliki vodilnih in spominskih motivov nadvse prepričljivo nagovarja mlado občinstvo in ga vabi k samostojnemu iskanju znanstvenih in družbenih resnic.

Dirigent je Iztok Kocen, režiser in avtor govorjenega besedila Jaki Jurgec, scenograf Matic Kašnik, oblikovalec projekcije Rok Predin, kostumografinja Suzana Rengeo, oblikovalec svetlobe Sašo Bekafigo, oblikovalec zvoka Grega Mendaš, zborovodkinja Zsuzsa Budavari Novak, svetovalec za jezik Benjamin Virc, lektorica Nevenka Verstovšek, koreografinja Cleopatra Purice in asistent režije Tim Ribič.

Nastopajo Sebastijan Čelofiga kot Nikola Tesla, Andreja Zakonjšek Krt kot Katharine McMahon Johnson, Matevž Biber kot Albert Einstein, Bogdan Stopar kot Thomas Alva Edison, Jaki Jurgec kot George Westinghouse, Dada Kladenik kot Marguerite Westinghouse, Alfonz Kodrič kot Jakob Pöschl, Nina Hvalec kot Evelyn Nesbit, Aljaž Hameršak kot John Pierpont Morgan, Tomaž Planinc kot Pliniecki/Klovn, Mihael Roškar kot Anton Szigeti, Gregor Mlakar kot Prvi ulični prodajalec, Jernej Luketič kot Drugi ulični prodajalec, Jernej Jenko kot Robert Underwood Johnson, Peter Skušek kot Policist, Mircea Golescu kot Butler, Olesja Hartmann kot Služabnica, Mojca Potrč kot Ethel, bradata ženska, Julija Jurgec kot Fedor Jeftichew, fant s pasjim obrazom, Ines Uroševič in Metka Masten kot Daisy in Violet Hilton, siamski dvojčici, Vasilij Kuzkin kot Edward Mordrake, moški z dvema obrazoma, Vadim Kurgajev kot Myrtle Corbin, ženska s štirimi nogami, ter Zbor Opere SNG Maribor in Simfonični orkester SNG Maribor.

Predstave so na sporedu od 17. do 25. oktobra. V soboto, 19. oktobra 2024, pa bo ob 16. uri v Kazinski dvorani predstavitev opere s skladateljem Robertom Mračkom.

###

Fotografije za medije so na voljo v spletnem medijskem središču.

<https://www.sng-mb.si/2024/10/16/moz-ki-je-ukrotil-strelo-genialni-izumi-nikole-tesle/>

dodatne informacije

Alan Kavčič

041/697-121